Rikke Hvilshøj (V), 2000-05-02:
Først skal jeg sige tak, særlig til de partier, som støtter
dette forslag.
Desværre tror jeg ikke, jeg nåede op til de
90, som man skal kunne tælle til herinde i huset
Baggrunden for det her beslutningsforslag er ønsket om at få taget fat på de problemer, der er skabt i forbindelse med den store koncentration af almene boliger i visse byområder.
Med dette forslag vil man få sikret blandede boligformer dér, hvor der erfaringsmæssigt er problemer med en koncentration af almene boliger.
Det er et citat fra by- og boligministeren fra behandlingen af L 210 og L 211, som vi har haft for nylig, og det er et citat, som jeg fuldt kan tilslutte mig. I juni 1998 udtalte by- og boligministeren noget, der i høj grad er i overensstemmelse med forslaget, vi behandler her i dag.
Hun udtalte således: »Jeg vil meget gerne være med til, at vi får flere valgmuligheder i de almene boliger.
Det kan udmærket være i form af andelsboliger og måske ejerboliger.«
Når nu by- og boligministeren og den socialdemokratiske ordfører i dag vælger af melde pas på dette forslag, kan jeg kun se det som en melding om, at man ikke vil handle i forhold til de holdninger, som man udtrykker og har udtrykt, og dermed være med til at skabe de blandede boligformer, hvis positive virkning man erkender at det vil have.
Når man alligevel ønsker, at de almene boliger skal bebos af ressourcestærke, f.eks. pendlere, folk i arbejde, som jeg i høj grad hører regeringen udtale, som venstrefløjen udtaler, og som vi jo også arbejder med i L 211, så kan disse ressourcestærke jo lige så godt få lov til at eje deres bolig, hvis det er det, de vil.
De kan også være med til at skabe en mindre fraflytning af beboere og dermed skabe stabilitet og stærkere sociale netværk i en bydel.
Nu er det ikke kun de blandede boligformer, der er målet med dette beslutningsforslag; vi ønsker også at give de beboere, der ønsker det, muligheden for at eje deres bolig. Vi ved, at jo højere grad af ejerskab, jo større ansvar føler man for sin bolig og udviklingen af det kvarter, man bor i.
Det er en mekanisme, vi gerne vil fremme med det her forslag.
By- og boligministeren har engang kaldt det udnyttelse
af ejergenet.
Med dette beslutningsforslag gør vi noget ved det.
Til de ordførere, der nu er kommet med deres bemærkninger til beslutningsforslaget, vil jeg også lige gøre nogle kommentarer ud over det, jeg har sagt her.
Hr. Carsten Hansen nævner, at vi har mange værktøjer til at klare den boligsociale indsats, til at tackle de problemer, som vi ved der er i nogle almene boligafdelinger, og vores svar er blot: Her er endnu et værktøj, og vi er sikre på, at det duer.
Hr. Carsten Hansen spørger, hvordan boligafdelingerne kompenseres, og kalder det her ekspropriation.
Jamen boligafdelingen kompenseres 100 pct. ved 100 pct. at få prisen.
Indtægten går til boligafdelingen.
Jeg vil blot sige til hr. Knud Erik Hansen, at med henvisningen til Østeuropa forstår jeg næsten her et ønske om, at vi skal tilbage til de gode, gamle Honecker-tider.
Hr. Egil Møller påpeger problemer med prisfastsættelsen, og fru Kirsten Jacobsen kalder også konstruktionen omkring de tre personer, som vi foreslår skal fastsætte prisen, for uhensigtsmæssig. Til det sidste: Jamen det vil vi da gerne drøfte, og det er klart, at med hensyn til selve prisfastsættelsen vil den til en vis grad blive noget kunstig, men det er altså en måde at få taget hul på det her på.
Et eller andet sted skal vi starte. Til fru Anni Lunde Hansen: Jeg savner sådan set det gamle CD og forsvaret for boligejerne.
Jeg troede sådan set, at CD var store støtter af boligejerne og gerne ville fremme det.
Hr. Keld Albrechtsen har allerede fået en masse bemærkninger med på vejen.
Det tror jeg ikke jeg kan gøre meget bedre.
Hr. Keld Albrechtsen er lige så god til at opstille fuldstændig urealistiske skrækscenarier på det her felt, som han er det i forhold til euroen, og når hr. Keld Albrechtsen ønsker at udbrede kendskabet til det her forslag, jamen så kan jeg kun være enig, men jeg ønsker selvfølgelig ikke, at det bliver udbredt med de, igen, urealistiske skrækscenarier, som hr. Keld Albrechtsen fremfører.
Som sagt er det et forslag om at udvide værktøjerne i forhold til de problemer, der er i den almene boligsektor.
Det er, som det er blevet sagt mange gange, et tilbud til lejerne om at overtage deres bolig på ejerbasis.
Det er en valgfrihed, det er et tilbud, som vi gerne vil give lejerne.